\*P/3778502\*

**KLASA:** **007-01/21-01/10**

**URBROJ:** **513-05-03-21-1**

Zagreb, 10. lipnja 2021.

**NEPROFITNIM ORGANIZACIJAMA**

* **svima -**

|  |  |
| --- | --- |
| **PREDMET:** | **Uputa za izradu i predaju financijskog izvještaja neprofitnih organizacija za razdoblje od 1. siječnja do 30. lipnja 2021.** |

**I. Obveznici IZRADE I PREDAJE POLUGODIŠNJEG FINANCIJSKOG IZVJEŠTAJA**

Sukladno odredbi članka 9. stavka 5. Zakona o financijskom poslovanju i računovodstvu neprofitnih organizacija (Narodne novine, broj 121/14 – u daljnjem tekstu: Zakon), neprofitna organizacija je obvezna prve tri godine od osnivanja voditi dvojno knjigovodstvo, što znači da su neprofitne organizacije osnovane tijekom 2019., 2020. i 2021. godine dužne voditi dvojno knjigovodstvo te sastavljati i predavati financijske izvještaje neovisno od visine prihoda i vrijednosti imovine. Neprofitne organizacije osnovane ranijih godina također moraju predati financijski izvještaj za razdoblje od 1. siječnja do 30. lipnja 2021. (u daljnjem tekstu: polugodišnji financijski izvještaj), osim ako su stekle uvjete za vođenje jednostavnog knjigovodstva i primjenu novčanog računovodstvenog načela, i o tome donijele Odluku te na Obrascu: RNO-P izvijestile Ministarstvo financija. Polugodišnji financijski izvještaj predaju i neprofitne organizacije koje su stekle uvjete za vođenje jednostavnog knjigovodstva i primjenu novčanog računovodstvenog načela, ali su odlučile i nadalje voditi dvojno knjigovodstvo.

Neprofitne organizacije s organizacijskim dijelovima (podružnicama) koje nemaju pravnu osobnost (svoj matični broj i OIB) kao primjerice sindikati, **podnose jedan financijski izvještaj na razini pravne osobe.** Stoga, **organizacijski dijelovi (podružnice) bez pravne osobnosti ne podnose polugodišnji financijski izvještaj FINA-i.**

Vjerske zajednice su, sukladno odredbama Zakona, **izuzete** od obveze sastavljanja i predaje financijskih izvještaja i upisa u Registar neprofitnih organizacija. Međutim, pravne osobe kojima su osnivači vjerske zajednice i koje nisu osnovane sa ciljem ostvarivanja dobiti (primjerice caritasi), a obveznice su vođenja dvojnog knjigovodstva, obvezne su sastaviti i predati polugodišnji financijski izvještaj.

Na političke stranke se, sukladno članku 2. stavku 2. Zakona, primjenjuju odredbe koje se odnose na vođenje poslovnih knjiga i upis u Registar neprofitnih organizacija, ali se na njih ne primjenjuju odredbe Zakona koje se odnose na sastavljanje i predaju financijskih izvještaja. Sukladno navedenom, političke stranke, za potrebe Ministarstva financija, ne predaju financijske izvještaje FINA-i.

Odredbe Zakona ne odnose se na ustanove kojima je temeljni cilj osnivanja i djelovanja stjecanje dobiti, na ustanove kojima su osnivači fizičke osobe i druge pravne osobe koje su, sukladno propisima koji uređuju poreze, obveznici utvrđivanja i plaćanja poreza na dobit za svoju ukupnu djelatnost. Navedene ustanove ne predaju financijske izvještaje za neprofitne organizacije, već vode računovodstvo i sastavljaju financijske izvještaje prema propisima za poduzetnike.

**II. ROK I NAČIN PREDAJE POLUGODIŠNJEG FINANCIJSKOG IZVJEŠTAJA**

Za razdoblje od 1. siječnja do 30. lipnja 2021. neprofitna organizacija predaje:

* **Izvještaj o prihodima i rashodima na Obrascu: PR-RAS-NPF**

**Krajnji rok za predaju financijskog izvještaja** **je 30. srpnja 2021.**

Financijski izvještaj **predaje se**: **Financijskoj agenciji** (instituciji ovlaštenoj za obradu podataka za potrebe Ministarstva financija; u daljnjem tekstu: **FINA**).

**FINA nakon navedenog roka, tj. nakon 30. srpnja 2021., neće zaprimati financijske izvještaje.**

Godišnje financijske izvještaje neprofitna organizacija čuva u svojoj arhivi trajno i u izvorniku, a polugodišnji financijski izvještaj do predaje financijskog izvještaja za isto razdoblje sljedeće godine. Neprofitna organizacija koja nije predala financijske izvještaje ranijih godina, a imala je obvezu, iste ne može naknadno predati niti FINA-i niti Ministarstvu financija. Takva neprofitna organizacija **obvezna je popuniti** podatke u stupcu „Ostvareno prethodne poslovne godine“, bez obzira na činjenicu da prethodne godine nije predala financijski izvještaj.

Financijski izvještaj na propisanom obrascu moguće je predati FINA-i:

* u elektroničkom obliku s ugrađenim kontrolama, koji je dostupan na internetskoj stranici Ministarstva financija ([Ministarstvo financija Republike Hrvatske - Financijsko izvještavanje (gov.hr)](https://mfin.gov.hr/istaknute-teme/neprofitne-organizacije/financijsko-izvjestavanje/116)**)** i FINA-e ili
* putem papirnatih obrazaca koji se kupuju u knjižarama.

Obrazac financijskog izvještaja u elektroničkom obliku **popunjava se isključivo** **pomoću računala i predaje FINA-i u e-obliku na CD-u ili USB-u odnosno u e-obliku putem Interneta.**

Uz elektroničku verziju obrasca predaje se i ispis Referentne stranice koju potpisuje zakonski zastupnik odnosno osoba ovlaštena za zastupanje. Zbog pogrešaka koje su moguće pri ručnom unosu podataka iz papirnatih obrazaca u bazu FINA-e, preporuka je predavati izvještaj u elektroničkom obliku.

Ministarstvo financija priznaje samo elektronički generiranu Potvrdu FINA-e o preuzetom izvještaju s ID brojem izvještaja i navedenim datumom zaprimanja izvještaja kao dokaz da je neprofitna organizacija predala financijski izvještaj FINA-i.

**III. UPUTE ZA POPUNJAVANJE OBRASCA FINANCIJSKOG IZVJEŠTAJA U ELEKTRONIČKOM OBLIKU**

Redoslijed popunjavanja financijskog izvještaja objavljenog na internetskoj stranici Ministarstva financija je sljedeći:

***1. Referentna stranica***

Na zaglavlje i u podnožje Referentne stranice upisuju se osnovni podaci o neprofitnoj organizaciji. U zaglavlju Referentne stranice je potrebno označiti da neprofitna organizacija vodi dvojno knjigovodstvo odgovorom na pitanje: „Obveznik vođenja dvojnog knjigovodstva“ (DA). Osim navedenoga potrebno je označiti i razdoblje za koje se izvještaj sastavlja odabirom razdoblja 2021-06 u polju - Oznaka razdoblja.

Tablicu u kojoj su neki financijski pokazatelji iz obrasca, **ne popunjava** neprofitna organizacija već se ona automatski puni podacima unesenim u financijski izvještaj.

***2. Obrazac financijskog izvještaja (PR-RAS-NPF)***

Zaglavlje i podnožje propisanog financijskog izvještaja popunjava se automatski unosom podataka na Referentnu stranicu.

U financijski izvještaj unose se podaci u kunama bez lipa. Financijski izvještaj predviđen je za automatsku računalnu obradu pa se sumarni AOP-i, u obrascu označeni sivom bojom, izračunavaju automatski prema zadanim formulama. Brojčani podaci se unose samo u polja koja nisu obojena.

**IV. UPIS U REGISTAR NEPROFITNIH ORGANIZACIJA**

Sukladno članku 46. stavku 4. Zakona, sve neprofitne organizacije upisane u odgovarajući registar u Republici Hrvatskoj, a koje još nisu izvršile upis u Registar neprofitnih organizacija, dužne su to učiniti odmah. Člankom 45. stavkom 1. točkom 20. Zakona propisane su kazne za neprofitnu organizaciju koja ne izvrši upis.

Novoosnovane neprofitne organizacije upisuju se u Registar neprofitnih organizacija najkasnije 60 dana od upisa u matični registar.

Na internetskoj stranici Ministarstva financija ([Ministarstvo financija Republike Hrvatske - Registar neprofitnih organizacija (gov.hr)](https://mfin.gov.hr/istaknute-teme/neprofitne-organizacije/registar-neprofitnih-organizacija/118)) nalazi se prijava za upis u Registar neprofitnih organizacija (Obrazac: RNO).

Ministarstvo financija **ne izdaje izvadak** iz Registra neprofitnih organizacija već je kao dokaz o upisu neprofitne organizacije u Registar dovoljno ispisati stranicu s podacima dobivenim nakon pretrage Registra na internetskoj stranici Ministarstva financija.

**V. PRIMJENA e-RAČUNA U JAVNOJ NABAVI KOD NEPROFITNIH ORGANIZACIJA**

Detaljna uputa o postupanju neprofitnih organizacija koje se, sukladno članku 6. stavku 4. Zakona o javnoj nabavi (Narodne novine, broj 120/2016), smatraju tijelima javnog prava te ulaze u krug javnih naručitelja – obveznika primjene postupka javne nabave pri nabavi robe, radova ili usluga, nalazi se u **Uputi za izradu i predaju financijskih izvještaja neprofitnih organizacija za razdoblje od 1. siječnja do 30. lipnja 2019. (**[Ministarstvo financija Republike Hrvatske - Upute za sastavljanje financijskih izvještaja neprofitnih organizacija (gov.hr)](https://mfin.gov.hr/istaknute-teme/neprofitne-organizacije/financijsko-izvjestavanje/upute-za-sastavljanje-financijskih-izvjestaja-neprofitnih-organizacija/2280))

U navedenoj Uputi dana su knjiženja rashoda vezanih uz izdavanje i zaprimanje elektroničkih računa (e-Račun).

 **VI.** **NEPROFITNE ORGANIZACIJE KOJE OBAVLJAJU ISKLJUČIVO GOSPODARSKU DJELATNOST**

Vezano uz vođenje knjigovodstva te izradu i predaju financijskih izvještaja, **ponavljamo koje su obveze neprofitne organizacije koja ostvaruje prihode isključivo od prodaje roba i usluga.**

U skladu s člankom 4. stavkom 3. Zakona o računovodstvu (Narodne novine, broj 78/15, 120/16, 116/18, 42/20 i 47/20), neprofitna organizacija koja je obveznik poreza na dobit za svoju **cjelokupnu** djelatnost sukladno propisima kojima se uređuju porezi, obvezna je, osim odredbi Zakona o financijskom poslovanju i računovodstvu neprofitnih organizacija, primjenjivati i odredbe Zakona o računovodstvu.

Izmjenom članka 13. stavka 1. Pravilnika o načinu vođenja registra **godišnjih** financijskih izvještaja te načinu primanja i postupku provjere potpunosti i točnosti godišnjih financijskih izvještaja i godišnjeg izvješća (Narodne novine, broj 1/16, 93/17 i 50/20), propisano je da neprofitna organizacija koja **ostvaruje prihode isključivo iz gospodarske djelatnosti**, **FINA-i dostavlja bilancu, račun dobiti i gubitka i dodatne podatke za statističke i druge potrebe, sukladno članku 32. Zakona o računovodstvu**. Navedeno znači da je neprofitna organizacija upisana u Registar neprofitnih organizacija koja ostvaruje prihode **isključivo iz gospodarske djelatnosti**, **osim računovodstva po propisima za neprofitne organizacije, obvezna voditi i računovodstvo za poduzetnike te,** **osim financijskih izvještaja za neprofitne organizacije, sastaviti i predati** **i navedene financijske izvještaje za poduzetnike.**

Godišnj**e** financijske izvještaje za poduzetnike za 2020. godinu, neprofitna organizacija obveznik poreza na dobit za svoju cjelokupnu djelatnost, dostavlja FINA-i najkasnije do 30. lipnja 2021.

**GLAVNI DRŽAVNI RIZNIČAR**

**Ante Matijević**